# SPLOŠNI POGOJI POSLOVANJA UPORABNIKA PREKO SPLETNEGA PROGRAMA SISTEMA ZA UPRAVLJANJE DENARNIH SREDSTEV SISTEMA ENOTNEGA ZAKLADNIŠKEGA RAČUNA

# (verzija 0.2)

## I. UVODNE DOLOČBE

### 1. člen

S splošnimi pogoji poslovanja uporabnika preko spletnega programa sistema za upravljanje denarnih sredstev sistema enotnega zakladniškega računa (v nadaljevanju: splošni pogoji) se določajo pravice, obveznosti in pogoji uporabe spletnega programa Sistema za upravljanje denarnih sredstev sistema enotnega zakladniškega računa (v nadaljevanju: spletni program EZRLKV) med uporabnikom in Upravljavcem sredstev sistema enotnega zakladniškega računa države (v nadaljevanju: Upravljavec).

Spletni program EZRLKV je last Ministrstva za finance (v nadaljevanju: MF), ki z njim v celoti razpolaga in ga daje uporabniku v uporabo na način in pod pogoji, določenimi v teh splošnih pogojih. Splošni pogoji veljajo za vse uporabnike, ki na kakršenkoli način uporabljajo spletni program EZRLKV in so objavljeni na spletni strani MF.

Uporabnik se zavezuje, da bo uporabljal spletni program EZRLKV v skladu s splošnimi pogoji, izključno za namen, za katerega je bil vzpostavljen.

Šteje se, da so splošni pogoji uporabniku pred registracijo v spletni program EZRLKV znani in da jih v celoti sprejema.

## II. POMEN POJMOV

### 2. člen

Posamezni pojmi v splošnih pogojih imajo naslednji pomen:

* ePrijava je spletna točka, ki omogoča registracijo uporabnikov z uporabo njihovih kvalificiranih spletnih digitalnih potrdil izbranih izdajateljev (Sigen-CA, Sigov-CA; v nadaljevanju: kvalificirano digitalno potrdilo), kar je predpogoj za uporabo spletnega programa EZRLKV,
* spletni program EZRLKV je spletni program, namenjen uporabniku za elektronsko izmenjavo podatkov med uporabnikom in Upravljavcem,
* spletni program E-ADMIN je spletni program, objavljen na spletni strani MF, preko katerega bo uporabnik oddal vlogo za dostop, spremembe pravic ali prenehanje uporabe spletnega programa EZRLKV,
* uporabnik je vsakdo, ki vstopa in uporablja spletni program EZRLKV, na način in pod pogoji, določenimi v teh splošnih pogojih,
* skrbnik spletnega programa EZRLKV (v nadaljevanju: skrbnik) je MF, ki skrbi za njegovo nemoteno delovanje in
* elektronska konfirmacija predstavlja knjigovodsko listino o posameznem poslu, sklenjenem med uporabnikom in Upravljavcem preko spletnega programa EZRLKV.

## III. UPORABA SPLETNEGA PROGRAMA EZRLKV

### 3. člen

Uporabnik lahko prek spletnega programa EZRLKV izvaja naslednje storitve:

* vnaša in oddaja odgovore na avkcije depozitov,
* vnaša in oddaja odgovore na avkcije likvidnostnih kreditov,
* vnaša in oddaja posamične najave črpanja posojil,
* vnaša in oddaja mesečne napovedi črpanja posojil,
* vnaša in oddaja najave vlog,
* vpogleduje in prejema obrestne liste za obresti na stanjih podračunov,
* vpogleduje v sklenjene posle in tiska elektronske konfirmacije,
* pregleduje in potrjuje IOP obrazce.

Podrobnejša navodila so navedena v Priročniku za delo s spletnim programom EZRLKV, ki je dostopen v spletnem programu EZRLKV.

### 4. člen

Uraden čas, na podlagi katerega tečejo morebitni roki oddaje podatkov, je skladen s podzakonskimi akti, ki urejajo upravljanje z denarnimi sredstvi sistema EZR.

### 5. člen

Upravljavec za delovanje prek spletnega programa EZRLKV uporablja piškotke. Le ti so majhne besedilne datoteke, ki se ob obisku večine spletnih mest naložijo na računalnik uporabnika oziroma na druge naprave, s katerimi se dostopa do spleta.

Spletni program EZRLKV uporablja piškotke, ki so nujno potrebni za njeno normalno delovanje in koriščenje informacijske storitve s strani uporabnikov.

Uporabljeni piškotki so:

* ASP.NET\_SessionId – ID aktivne spletne seje aplikacije,
* IZBRANA\_MATICNA – Matična št. PU-ja/PB-ja, ki ga uporabnik ureja, pregleduje,
* IZBRANA\_EPRIJAVA\_ID - ID uporabnika, ki uporablja aplikacijo.

## IV. TEHNIČNI POGOJI ZA DOSTOP DO SPLETNEGA PROGRAMA EZRLKV

### 6. člen

Uporabnik mora za dostop do spletnega programa EZRLKV zagotoviti:

* osebni računalnik z dostopom do interneta in z nameščenim spletnim brskalnikom Microsoft Internet Explorer verzije 11, Iridium ali Chrome,
* nameščen program Adobe Acrobat Reader verzije 10 ali višje za odpiranje in uporabo dokumentov Adobe PDF, ustvarjenih v programu Adobe Acrobat Reader,
* nameščeno podpisno komponento proXSign , ki je namenjena za digitalno podpisovanje podatkov in kode ter preverjanje digitalnih podpisov, zavijanje podatkov za večjo zasebnost, razpršitev podatkov, šifriranje/dešifriranje podatkov in drugo,
* kvalificirano digitalno potrdilo, kot je definirano v 2. členu teh splošnih pogojev.

Upravljavec ne odgovarja odškodninsko ali kako drugače za škodo, ki je nastala uporabniku zaradi morebitne izgube ali uničenja katerihkoli podatkov oziroma opreme, ki jih je uporabnik utrpel pri oziroma zaradi namestitve in uporabe spletnega programa EZRLKV.

## V. DOSTOP DO SPLETNEGA PROGRAMA EZRLKV

### 7. člen

Uporabnik dostopa do spletnega programa EZRLKV preko varne povezave z uporabo kvalificiranega digitalnega potrdila, s čimer so izpolnjeni pogoji za zaščito osebnih in drugih podatkov.

Dostop do spletnega programa EZRLKV je uporabniku omogočen, ko preko spletnega programa E-ADMIN odda ustrezno izpolnjeno Vlogo za dostop, podpisano s strani zakonitega zastopnika ali pooblaščene osebe uporabnika, in ko Upravljavec ustrezno podpisano Vlogo za dostop uporabnika prejme, vsebinsko preveri in potrdi. Aktiviranje pravic v spletnem programu EZRLKV opravi MF.

Določbe prejšnjega odstavka veljajo tudi v primerih, ko obstoječi uporabnik preko spletnega programa E-ADMIN zahteva spremembo pravic ali ukinitev dostopa.

Upravljavec si pridružuje pravico vpogleda v pravice uporabnika zaradi zagotavljanja nemotenega dela in revizijske sledi.

Vloga za dostop do spletnega programa EZRLKV ima značaj pogodbe. Dostop do spletnega programa EZRLKV se uporabniku dodeli za podračune v vseh valutah, v katerih se vodi enotni zakladniški račun.

## VI. ELEKTRONSKI PODPIS IN SLEDLJIVOST

### 8. člen

Elektronski podpis je enakovreden lastnoročnemu podpisu, kar pomeni, da ima enako veljavnost in dokazno vrednost. Elektronsko podpisovanje vseh listin, ki imajo značaj elektronskih konfirmacij in so predmet poslovanja med uporabnikom in Upravljavcem omogoča visoko stopnjo varnosti.

V spletnem programu EZRLKV je zagotovljena revizijska sled poslovanja.

## VII. POSLI, SKLENJENI PREK SPLETNEGA PROGRAMA EZRLKV

### 9. člen

Vsi posli, sklenjeni prek spletnega programa EZRLKV med uporabnikom in Upravljavcem so enakovredni poslom, sklenjenim v papirni obliki.

## VIII. OBVEZNOSTI UPORABNIKA

### 10. člen

Uporabnik spletnega programa EZRLKV ne sme prenesti pooblastila na druge osebe in prav tako nima pravice spreminjati pogojev pooblastila.

Pooblastilo velja do preklica. Zakoniti zastopnik ali pooblaščena oseba uporabnika lahko prekliče pooblastilo pisno.

Uporabnik se obvezuje, da bo:

* uporabljal storitve spletnega programa EZRLKV v skladu s pooblastili zakonitega zastopnika ali pooblaščene osebe uporabnika. Obseg pooblastil je razviden iz Vloge za dostop do spletnega programa EZRLKV,
* varoval osebno geslo in kvalificirano digitalno potrdilo, s katerima dostopa do spletnega programa EZRLKV, in ju ne bo dajal drugim osebam v uporabo ali na vpogled. Uporabnik odgovarja za vsako škodo, ki je bila povzročena bodisi posredno ali neposredno zato, ker so druge osebe uporabile dostop do spletnega programa EZRLKV z uporabo uporabnikovega osebnega gesla in njegovega kvalificiranega digitalnega potrdila,
* v primeru izgube kvalificiranega digitalnega potrdila, suma zlorabe, prenehanja uporabe kvalificiranega digitalnega potrdila ali kakšnega drugega razloga pri overitelju kvalificiranih digitalnih potrdil, ki je kvalificirano digitalno potrdilo izdal, takoj zahteval preklic veljavnosti kvalificiranega digitalnega potrdila in o tem takoj obvestil Upravljavca ter preko spletnega programa E-ADMIN zahteval blokado uporabe spletnega programa EZRLKV,
* Upravljavcu pisno sporočil vsakršno spremembo osebnih podatkov, pooblastil in drugih podatkov, ki so pomembni za nemoteno poslovanje prek spletnega programa EZRLKV.

Uporabnik zaključi z uporabo spletnega programa EZRLKV z odjavo iz sistema oziroma z zaprtjem okna brskalnika.

Upravljavec za kršitve oziroma veljavnost pooblastil, ki jih je zakoniti zastopnik ali pooblaščena oseba iz drugega odstavka tega člena dodeli posameznemu uporabniku, ne odgovarja.

## IX. OBVEZNOSTI UPRAVLJAVCA

### 11. člen

V primeru ugotovljenih kršitev ali zlorab na strani uporabnika si Upravljavec pridržuje pravico takojšnjega onemogočenja dostopa temu uporabniku do spletnega programa EZRLKV.

Upravljavec za motnje in prekinitve na telekomunikacijskih omrežjih, za napake pri prenosu podatkov, za onemogočen dostop ali druge nepredvidene in nepričakovane dogodke, odškodninsko ali kako drugače ne odgovarja.

Upravljavec vse aktivnosti v vezi z elektronskimi konfirmacijami prek spletnega programa EZRLKV izvršuje v skladu s pravili delovanja, ki urejajo poslovanje preko spletnih programov.

Upravljavec za neposredno in posredno škodo, ki nastane kot posledica izvršitve ponarejenih ali predrugačenih elektronskih konfirmacij in aktivnosti vezanih nanje, odškodninsko ali kako drugače ne odgovarja.

Upravljavec ne odgovarja odškodninsko ali kako drugače za morebitno napačno nakazane zneske ali prenose sredstev na napačne račune, če so bili prenosi in nakazila izvršeni s strani uporabnika.

## X. VAROVANJE PODATKOV

### 12. člen

Podatke in dokumente izmenjane prek spletnega programa EZRLKV sta dolžna varovati tako uporabnik kot tudi Upravljavec, ki sta jih dolžna razkriti le na podlagi zahteve sodišča ali drugega pristojnega organa, ki ima za to zahtevo ustrezno zakonsko podlago.

## XI. NEDELOVANJE SPLETNEGA PROGRAMA EZRLKV

### 13. člen

Skrbnik zagotavlja, da bo spletni program EZRLKV deloval nemoteno. Ker gre za kompleksen program, ni mogoče v celoti izključiti možnosti napak, do katerih bi lahko prišlo pri njegovem delovanju (tako v strojni, kot tudi v programski opremi). V primeru nedelovanja spletnega programa EZRLKV bo skrbnik zagotovil odpravo napak v najkrajšem možnem času.

Skrbnik vzdržuje spletni program EZRLKV. Zaradi odprave napak in vzdrževanja sistema je ta lahko podvržen občasnim prekinitvam delovanja, ki pa bodo predvidoma izvedene v času, ko se storitve spletnega programa EZRLKV ne bodo izvajale oziroma uporabljale.

Uporabnik bo o načrtovanih prekinitvah delovanja spletnega programa EZRLKV praviloma predhodno obveščen.

## XII. HRAMBA PODATKOV IN DOKUMENTOV

### 14. člen

Uporabnik in Upravljavec shranjujeta podatke in dokumente, prejete oziroma poslane prek spletnega programa EZRLKV v skladu s predpisi, ki urejajo arhiviranje dokumentarnega gradiva tako, da se zagotovi poznejši dostop do podatkov za celoten čas, ki ga določajo predpisi.

Uporabniku so podatki in dokumenti, poslani prek spletnega programa EZRLKV na voljo za zadnjih 18 mesecev.

Vsi postopki v zvezi s poslovanjem prek spletnega programa EZRLKV se elektronsko beležijo na način, ki preprečuje nepooblaščeno dodajanje, spreminjanje ali brisanje hranjenih računalniških zapisov.

Uporabnik in Upravljavec soglašata, da bosta v primeru morebitnega spora na sodišču medsebojno priznavala veljavnost podatkov, izmenjanih prek spletnega programa EZRLKV, ki so shranjeni v elektronski obliki pri Upravljavcu.

## XIII. KONČNE DOLOČBE

### 15. člen

Pogodbeno razmerje med uporabnikom in Upravljavcem, ki se vzpostavi s podpisom Vloge za dostop iz 6. člena teh splošnih pogojev, je sklenjeno za nedoločen čas do prejema Vloge za brisanje uporabnika iz spletnega programa EZRLKV. Kot dan sklenitve pogodbe med uporabnikom in Upravljavcem se šteje dan, ko Upravljavec uporabniku potrdi uporabo spletnega programa EZRLKV.

Preklic Vloge za dostop ne vpliva na pogodbena razmerja že sklenjenih poslov preko spletnega programa EZRLKV.

### 16. člen

Morebitne spore v zvezi s temi splošnimi pogoji bosta uporabnik in Upravljavec reševala sporazumno. Če sporazumna rešitev ne bo možna, bo spor reševalo stvarno in krajevno pristojno sodišče v Ljubljani.

### 17. člen

Upravljavec si pridržuje pravico spremeniti splošne pogoje. Vsakokrat veljavni splošni pogoji uporabe spletnega programa so objavljeni na spletni strani MF.

### 18. člen

Ti splošni pogoji veljajo od dneva podpisa in so na voljo vsakemu uporabniku.

Številka:473-30/2014/567
Datum: 20.3.2019

 mag. Marjan Divjak

zastopnik upravljavca EZR države